Տրդատ — Մենք չենք ուզում դարձի գալ, Գրիգոր… Ագաթանգեղոս պատմիչ, գրիր ու տարածիր իմ հրովարտակը: Մեծ Հայքի Տրդատ արքայից` մեծամեծներին, իշխաններին, նախարարներին, գործակալներին և այլ մարդկանց, որոնք իմ իշխանության ներքո են գտնվում: Թող ողջույն և խաղաղություն հասնի ձեզ աստվածների օգնականությամբ, պարարտ լիություն` արի Արամազդից, խնամակալություն` Անահիտ տիկնոջից, քաջություն` ամենայն Հայոց աշխարհին` քաջն Վահագնից: Եթե հանկարծ գտնվի որևէ մեկը, որ մեր աստվածներին անպատվի, հրամայում եմ նրա տունը, կյանքը, ինչքը, ստացվածքն ու գանձերը տալ նրանց, ովքեր հայտնաբերել են հանցագործներին: Մանավանդ քրիստոնյա աղանդի մասին պատվիրում եմ, որ եթե գտնվի այդպիսին, անհապաղ հայտնաբերել ու հայտնել արքունիք: Իսկ ով հայտնաբերի և թաքցնի, մահապարտ կհամարվի: Ինչպես որ ես չխնայեցի իմ վաստակավոր Գրիգորին, իմ սիրելիին, չարաչար ու սաստիկ տանջանքներով տանջեցի և ապա անմատչելի Խոր Վիրապ նետել տվի, որպեսզի իսկույն օձերին կերակուր դառնա: Նույնիսկ նրա մեծ վաստակը նկատի չունեցա ի սեր աստվածների ու նրանց ահու, ուրեմն թող ձեզ էլ ահ լինի և մահվանից երկյուղ, ուստի մնացեք աստվածների հովանավորության տակ: Ողջ եղեք, իսկ մենք ինքներս ողջ ենք: